আর একটি যুক্তিতে আন্তর্জাতিক অপরাধ বিষয়ক আদালত কিন্তু সন্ত্রাসবাদকে (যাহা রাজনৈতিক লক্ষ্য অর্জনের হাতিয়ার হিসাবে ব্যবহৃত হয়) দণ্ডনীয় অপরাধ বলিতে রাজি হয় নাই। ভারত, তুরস্ক ও শ্রীলংকা প্রভৃতি বহুজাতিক রাষ্ট্রের দাবি ছিল যে সকল জাতীয় মুক্তি আন্দোলন সশস্ত্র আন্দোলন বা অন্য ভাষায় সন্ত্রাসকে কৌশল হিসাবে ব্যবহার করিতেছে তাহাদিগকে বলা হউক এই ধরনের সন্ত্রাস দণ্ডনীয় অপরাধ বলিয়া গণ্য হইবে। এই আবদার এখনও আইনের মর্যাদা পায় নাই। কারণ তথাকথিত সন্ত্রাসবাদ দাবি করিতেছে তাহারাও যুদ্ধই করিতেছেন। আমরা তো দেখিলামই প্রতিষ্ঠিত রাষ্ট্রের ন্যায়যোদ্ধারাও অনেক সময় একই রকম সন্ত্রাসবাদের আশ্রয় লইয়া থাকেন। নির্বিচারে বেসামরিক নাগরিক হত্যা করিবার পক্ষে তাহারা যুক্তি দেখান এহেন হত্যা না করিলে আরও মূল্যবান আরও অধিক প্রাণ নষ্ট হইত। তাহা হইলে সন্ত্রাসবাদের সংজ্ঞা নির্ণয় করা কঠিন এই কথা মানিতে হয়।